Valsmenn eru með fjögurra stiga forystu á toppi úrvalsdeildar karla í fótbolta eftir fimmtán umferðir. Valur lagði KR í stórleik umferðarinnar í gærkvöld.
KR-ingar hefðu með sigri komist upp í þriðja sætið. Tryggvi Hrafn Haraldsson skoraði hins vegar eina mark leiksins fyrir Val sem jók þar með forystu sína á toppnum en KR-ingar sitja í fimmta sætinu. Í öðrum leikjum kvöldsins mættust annars vegar Stjarnan og ÍA og hins vegar FH og HK. Skemmst er frá því að segja að Garðbæingar fóru illa með botnlið Skagamanna og unnu leikinn 4-0. Leikur FH og HK var ekki síður fjörugur en fjögur mörk komu á fyrstu 30 mínútum leiksins. Jónatan Ingi Jónsson kom FH yfir strax á fyrstu mínútu, Birnir Snær Ingason jafnaði fyrir HK fjórum mínútum síðar og Arnþór Ari Atlason kom HK svo yfir 2-1 stuttu síðar en FH-ingar jöfnuðu á þrítugustu mínútu. HK skoraði svo tvö mörk í seinni hálfleik og lokatölur því 4-2 fyrir HK sem situr þó enn í fallsæti en FH eru í 6. sæti deildarinnar.
Franska karlalandsliðið í handbolta er komið í úrslit Ólympíuleika, fjórðu leikana í röð, eftir 27-23 sigur á Egyptum í undanúrslitum í morgun. Frakkar urðu Ólympíumeistarar 2008 og 2012 og töpuðu fyrir Dönum í úrslitaleiknum 2016. Frakkar mæta annað hvort Spáni eða Danmörku í úrslitaleiknum á laugardag en leikur Spánar og Danmerkur er í beinni útsendingu á RÚV og hófst klukkan 11:50.
Bandaríska karlalandsliðið í körfubolta er komið í úrslit Ólympíuleikanna í Tókýó. Bandaríska liðið sló Ástralíu út í undanúrslitum, 97-78 og hefur unnið alla sína leiki á leikunum eftir að hafa tapað fyrir Frökkum í fyrsta leik. Bandaríkin og Frakkland gætu mæst aftur í úrslitum en Frakkland og Slóvenía mætast í seinni undanúrslitaleiknum sem hófst klukkan 11.
Og Bandaríkjamaðurinn Ryan Crouser tryggði sér sitt annað gull í kúluvarpi karla í Tókýó í nótt. Crouser vann á nýju Ólympíumeti með kast upp á 23,30 metra og bætti eigið Ólympíumet frá því í Ríó 2016 sem var 22,52 metrar.
Valsmenn eru komnir með fjögurra stiga forystu á toppi úrvalsdeildar karla í fótbolta. Valur lagði KR á Hlíðarenda í gærkvöld.